GiliGold/VAD_KnessetCorpus huggingface dataset:
איתן גינזבורג: היום יום שני, ד' באלול התש"ף, 24 באוגוסט 2020, השעה 02:49.
איתן גינזבורג: אנחנו פה על מנת לדון בטענת נושא חדש שהגיש חבר הכנסת מיקי לוי בעת הדיון בהצעת חוק-יסוד: הכנסת (תיקון מס' 50 – הוראת שעה) (התפזרות בשל אי-קבלת חוק תקציב).
איתן גינזבורג: הבקשה שלו ושל חבר הכנסת מיקי זוהר היא לגבי סעיפים 1,4 ו-5.
מיקי לוי: אין בכלל ספק שהיו שינויים מהותיים בתאריכים ובנוסח.
מיקי לוי: אם היה לכם קצת אומץ הייתם עושים את זה אחרת.
מיקי לוי: אם ב-100 ימים לא עשיתם שום דבר, גם לא תעשו ב-120 יום שנתנו לכם עכשיו, אבל שיהיה לכם בהצלחה.
שגית אפיק: אין ספק שנעשו שינויים מהותיים בהצעת החוק הזאת ביחס לקריאה הראשונה.
שגית אפיק: דווקא לעניין סעיף 1 שמתייחס לתאריך, אני חושבת שזה שינוי שנבע מטבע הדיונים, אי אפשר לראות בו נושא חדש.
שגית אפיק: ביחס לסעיפים 4 ו-5 – מדובר בהסדרה ביחס לתקציב בתקופת אותם 100 ימים שבינתיים השתנו ל-120 ימים.
שגית אפיק: אני חושבת שאי אפשר לומר שהוראות ההסדרה שהוועדה גילתה במהלך הדיונים שדרושות לצורך הסדרת התקציב ואישורו גם בתקופה הזאת, למרות החריגות שבהסדר, הן נושא חדש לחלוטין והוועדה לא יכלה לקיים בו דיון ולאשר אותו.
איתן גינזבורג: אנחנו נחזור ב-2:57.
איתן גינזבורג: אבקש לעבור להצבעה.
איתן גינזבורג: מי בעד אישור נושא חדש, ירים את ידו?
איתן גינזבורג: ב-03:30 נתכנס שוב.
אופיר כץ: שלום לכולם, אני מתכבד לפתוח את ישיבת ועדת הכנסת, על פי בקשתו של יושב-ראש ועדת הכספים להקדמת הדיון בשתי הצעות חוק, לפני הקריאה השנייה והשלישית: 1.
אופיר כץ: הצעת חוק-יסוד: משק המדינה (תיקון מס' 10 והוראת שעה לשנת 2020) (תיקון מס' 4), התש"ף
אופיר כץ: -2020 (מ/1352).
אופיר כץ: 2.
אופיר כץ: הצעת חוק הפחתת הגרעון והגבלת ההוצאה התקציבית (תיקון מס' 20) (מ/1353).
אופיר כץ: זה בעצם מה שהעברנו היום בוועדת הכספים.
אופיר כץ: הדחיפות של הפטור היא שעם הכסף הזה נוכל לפתוח את שנת הלימודים בהתאם למגבלות הקורונה.
אופיר כץ: מישהו רוצה להתייחס?
אופיר כץ: נעבור להצבעה.
אופיר כץ: מי בעד, מי נגד.
אופיר כץ: הבקשה אושרה.
אופיר כץ: הבקשה עברה פה אחד ועל כן התקבל הפטור מחובת ההנחה.
אופיר כץ: תודה רבה, הישיבה נעולה.
איתן גינזבורג: בוקר טוב, חברי הכנסת, אני מתכבד לפתוח את ישיבת ועדת הכנסת.
איתן גינזבורג: היום יום שני, י"ח באלול התש"ף, 7 בספטמבר 2020.
איתן גינזבורג: יש לנו כמה נושאים על סדר-היום.
איתן גינזבורג: ראשית, פניית סיעת דרך ארץ בבקשה להכרה בייצוג מפלגה.
איתן גינזבורג: אולי לפני שנתחיל נבקש מהיועצת המשפטית להסביר את הבקשה ואז ניתן ליושב-ראש הסיעה לנמק.
ארבל אסטרחן: מדובר פה בבקשה די פשוטה.
ארבל אסטרחן: כזכור, ב-31 במרץ השנה הוקמה סיעת דרך ארץ בדרך של התפלגות של שני חברים מסיעת תל"ם, שמנתה חמישה חברים.
ארבל אסטרחן: שניים התפלגו לפי שליש, בהתאם להוראות חוק הכנסת.
ארבל אסטרחן: אבל באותה עת לא היתה להם עדיין מפלגה, ומה שעושות סיעות חדשות שנוצרות בדרך של התפלגות, הן רושמות מפלגה חדשה או שהן לוקחות מפלגת מדף קיימת ומבקשים לחבור אליה.
ארבל אסטרחן: כבר בעת ההתפלגות אמרו חברי הכנסת שירשמו מפלגה, ואכן הם החלו בהליכים לרישום מפלגה.
ארבל אסטרחן: דבר כזה לוקח זמן מול רשם המפלגות, ורק באוגוסט נרשמה המפלגה.
ארבל אסטרחן: לכן כעת הבקשה היא לעשות את השיוך הזה באופן שיכיר בכך שהסיעה, שקיימת בכנסת כבר מסוף מרץ, מייצגת את המפלגה.
ארבל אסטרחן: הסיעה נקראת דרך ארץ, המפלגה נקראת דרך ארץ, ובאופן פורמלי האישור של ועדת הכנסת נדרש לפי חוק מימון מפלגות.
ארבל אסטרחן: בהגדרה של "סיעה", אחת החלופות היא: "מפלגה שוועדת הכנסת הכירה בנציגה או בנציגיה בכנסת כסיעה".
ארבל אסטרחן: לפי החלופה הזאת, נדרשת ההכרה של ועדת הכנסת בסיעת דרך ארץ כמייצגת את מפלגת דרך ארץ.
ארבל אסטרחן: במכתב שהגישו שני החברים, הם ציינו שבא כוח הסיעה הוא חבר הכנסת האוזר וממלא מקומו הוא חבר הכנסת והשר יועז הנדל.
עוזי דיין: ארבל, לא הבנתי מה ענייננו בכך.
ארבל אסטרחן: בגלל שהחוק אומר שוועדת הכנסת צריכה לאשר.
עוזי דיין: אי-אפשר להקים מפלגה בלי שוועדת הכנסת מאשרת?
ארבל אסטרחן: את החיבור בין הסיעה למפלגה - - -
צבי האוזר: צריך לאשרר שהסיעה מייצגת את המפלגה.
צבי האוזר: זה ביצה ותרנגולת.
ארבל אסטרחן: יש דברים שהם פורמליים, אבל צריך איזשהו גוף בכנסת שיעשה את זה בצורה מסודרת ורשומה.
ארבל אסטרחן: עכשיו, בעקבות האישור שלכם, גם נפרסם ברשומות.
ארבל אסטרחן: הדברים האלה צריכים להיות מסודרים, זאת הסיבה.
עוזי דיין: זה אומר שיכולים, מסיבות פוליטיות, לא לאשר את זה.
עוזי דיין: זה בעייתי מאוד מאוד.
ארבל אסטרחן: נכון, ולכן במקרה כזה - - -
בועז טופורובסקי: תיאורטית, הוועדה יכולה לאשרר שסיעת הליכוד מייצגת את מפלגת דרך ארץ?
בועז טופורובסקי: אני לא אומר את זה, אני רק מנסה להבין.
ארבל אסטרחן: ועדת הכנסת, ההחלטות שלה מסורות לביקורת שיפוטית, ולכן גם יש ייעוץ משפטי.
ארבל אסטרחן: דברים כאלה בדרך כלל לא קורים.
בועז טופורובסקי: בקיצור, זה טכני.
עוזי דיין: מה זה עוזר שיש ביקורת שיפוטית?
עוזי דיין: זה לא קשור.
עוזי דיין: לא ברור לי למה זו צריכה להיות החלטה של הוועדה הזאת.
ארבל אסטרחן: כי כך כתוב בחוק.
בועז טופורובסקי: זה לא קורה אף פעם, אבל כאן הוועדה היא חותמת הגומי...
איתן גינזבורג: הגורם היחיד שיכול לקבוע בכנסת - - -
עוזי דיין: אפשר לא לאשר מסיבות פוליטיות.
עוזי דיין: זה דבר רע מיסודו.
ארבל אסטרחן: זה כמו שבאים שליש של סיעה ומבקשים להתפלג, שזה תנאי שקבוע בחוק.
ארבל אסטרחן: האם אפשר לא לאשר להם את ההתפלגות?
ארבל אסטרחן: בעיקרון, התשובה היא לא, אבל עדיין נדרשים חברי ועדת הכנסת לאשר.
בועז טופורובסקי: עוד לא הגענו לזה, אבל יגיע יום שגם לזה נגיע, שגם את זה לא יאשרו.
איתן גינזבורג: נקווה שלא.
איתן גינזבורג: יש עוד שאלות?
איתן גינזבורג: אין, אז נעבור להצבעה.
איתן גינזבורג: מי בעד הכרה בייצוג מפלגת דרך ארץ על ידי סיעת דרך ארץ?
איתן גינזבורג: שלושה בעד, נמנע אחד.
איתן גינזבורג: הבקשה התקבלה, ברכות.
איתן גינזבורג: אנחנו עוברים לסעיף השני: קביעת ועדה לפי חוק הארכת תקופות (הוראת שעה – נגיף הקורונה החדש) (אישורים רגולטוריים), התש"ף-2020.
איתן גינזבורג: מזכיר הממשלה פנה אלינו בבקשה, לאחר שקיבל את אישור הממשלה, ראש הממשלה ביקש שנקבע איזו ועדה תדון בצו להארכת תקופות (אישורים רגולטוריים), ביחס לנגיף הקורונה החדש.
איתן גינזבורג: יש חוק כזה, שמאשר ודוחה כל מיני אישורים רגולטוריים במדינה בנושאים שונים ומגוונים.
איתן גינזבורג: ארבל, רוצה להרחיב בנושא הזה?
ארבל אסטרחן: החוק מדבר על אישור ראשון הנדרש לפי חוק לצורך ביצוע פעילות או פעולה בידי אדם, לרבות אישור או רישיון הניתן לגבי מכשיר, שנתנה רשות ציבורית לאותו אדם – זו ההגדרה של אישור רגולטורי.
ארבל אסטרחן: החוק מדבר על כך שהתוקף של אישור כזה יוארך.
ארבל אסטרחן: זה חוק שנחקק בתחילת תקופת הקורונה, כשחשבו שיהיו קשיים לאנשים לפנות לרשויות המדינה בבקשה להאריך רישיונות ויהיו בעיות לרשויות עצמן להאריך רישיונות.
ארבל אסטרחן: לכן קבעו הארכה אוטומטית של שורה מאוד ארוכה של רישיונות כאלה.
ארבל אסטרחן: החוק קובע שראש הממשלה רשאי בצו, באישור הממשלה ובאישור הוועדה – "ועדה" מוגדרת כוועדה של הכנסת שהנושא נמצא בתחום סמכויותיה, כפי שתקבע ועדת הכנסת – להאריך את תקופת ההארכה.
ארבל אסטרחן: החוק הזה נחקק בזמנו בוועדה המיוחדת לענייני הקורונה, ועכשיו נדרשת ועדת הכנסת להחליט איזו ועדה תאשר את החלטת ראש הממשלה, באישור הממשלה, להאריך את התקופה.
ארבל אסטרחן: כאמור, הוועדה מוגדרת כוועדה של הכנסת שהנושא נמצא בתחום סמכויותיה, כפי שתקבע ועדת הכנסת.
איתן גינזבורג: אני עובר שוב על הצו, ויש טעות בצו.
איתן גינזבורג: אולי כדאי שנחזיר לממשלה, כי כתוב שהתקופה הקובעת בשלושה חודשים, עד 30 בספטמבר.
איתן גינזבורג: לדעתי, זה לא מדויק.
ארבל אסטרחן: אני רואה שהתקופה הקובעת היא שלושה חודשים ממועד הפקיעה או 30 ביוני, לפי המאוחר.
איתן גינזבורג: אז הכוונה היא לשלושה חודשים מיוני?
איתן גינזבורג: הנוסח נראה פה אחרת.
ארבל אסטרחן: האמת היא שאנחנו לא חייבים להיכנס לדבר הזה, הוועדה שאליה זה יעבור תוכל להיכנס לזה.
ארבל אסטרחן: אנחנו רק צריכים לקבוע איזו ועדה.
איתן גינזבורג: צודקת.
איתן גינזבורג: חברים, יש לנו בקשה של צו שקבעה הממשלה, ואחת מוועדות הכנסת צריכה לדון בצו הזה – הארכת מועדים לרישיונות.
איתן גינזבורג: ההצעה שלנו היא להעביר את זה לוועדת החוקה, חוק ומשפט, מכיוון שעוסקים פה בהרבה מאוד רישיונות בהרבה מאוד תחומים של הרבה מאוד ועדות.
איתן גינזבורג: נראה לי שוועדת החוקה, חוק ומשפט היא הוועדה הכי נכונה לדון בדבר הזה.
איתן גינזבורג: יש התנגדות למישהו?
איתן גינזבורג: מי בעדה העברת הצו לוועדת החוקה חוק ומשפט?
איתן גינזבורג: הצו יועבר לוועדת החוקה, חוק ומשפט.
איתן גינזבורג: אנחנו עוברים לסעיף ג: הוספת ממלא מקום קבוע בוועדת החוץ והביטחון מטעם סיעת כחול לבן.
איתן גינזבורג: היום לכחול לבן יש שני חברים קבועים בוועדת החוץ והביטחון, עם ממלא מקום קבוע אחד.
איתן גינזבורג: הסיעה מבקשת למנות ממלא מקום קבוע שני; חברת הכנסת מיקי חיימוביץ', שכיהנה עד היום כחברה קבועה בוועדה, תחליף אותה מיכל וונש.
איתן גינזבורג: האם יש למישהו הערות, הסתייגויות?
מיכאל מלכיאלי: אנחנו מברכים.
איתן גינזבורג: מברכים שנכנסות נשים לוועדת החוץ והביטחון.
איתן גינזבורג: למעשה זו אישה שמחליפה אישה, אבל ככל שירבו נשים בחוץ וביטחון, כך ייטב.
איתן גינזבורג: הוספת ממלא המקום אושרה.
אחמד טיבי: זו הייתה הצבעה מאוד עקרונית.
איתן גינזבורג: נכון, חוץ וביטחון.
איתן גינזבורג: אני זוכר.
איתן גינזבורג: סעיף אחרון הוא הצעת חוק מטעם ועדת הכנסת:
איתן גינזבורג: הצעת חוק הכנסת (תיקון – יושב ראש הוועדה הציבורית לעניין שכר חברי הכנסת), שנמצאת בפניכם.
איתן גינזבורג: בטרם נתחיל לדון בהצעה, אגיד כמה מילים.
איתן גינזבורג: ועדת הכנסת אמורה לבחור אחת לחמש שנים ועדה ציבורית מייעצת לוועדת הכנסת, שתדון בשכר חברי הכנסת ותנאיהם.
איתן גינזבורג: הוועדה נבחרת על ידי ועדת הכנסת ועולה לאישור המליאה לקדנציה של חמש שנים, לא משנה כמה בחירות היו באותה קדנציה.
איתן גינזבורג: הוועדה הזאת מונה שלושה חברים, כשהסייג היחיד בחוק הוא שאחר החברים חייב להיות נציג הסגל האקדמי.
איתן גינזבורג: עוד נקבע שיושב-ראש ההרכב יהיה מי שהוא נציג הסגל האקדמי.
איתן גינזבורג: כלומר, יכולים להיות בין אחד לשלושה נציגים מהסגל האקדמי, ובכל מקרה, יושב-ראש הוועדה יהיה נציג הסגל האקדמי.
אחמד טיבי: כמה חברים יהיו?
איתן גינזבורג: שלושה, זה החוק.
אחמד טיבי: כמה ערבים יהיו בוועדה?
איתן גינזבורג: זה לא נקבע.
אחמד טיבי: עד היום זה לא נקבע.
יצחק פינדרוס: אחמד, בוא נסכם שיהיה אחד אתיופי, אחד חרדי ואחד ערבי.
איתן גינזבורג: ומה עם גיי?
איתן גינזבורג: הוועדה האחרונה התפזרה בינואר 2019, לפני יותר משנה וחצי.
איתן גינזבורג: הסתיימה תקופת כהונתה, ומכיוון שהיינו אז בעיצומה של מערכת בחירות, שהתגלגלה לעוד מערכת בחירות, שהתגלגלה לעוד מערכת בחירות, שהתגלגלה להקמת ממשלה ולעניינים שהכנסת הייתה עסוקה בהם, כמו הקורונה, לא מונתה הוועדה.
איתן גינזבורג: כשנבחרתי לתפקידי התחלתי לעסוק במה שהוועדה הזאת אמורה לעסוק, ובין השאר, גם עיסוק במינוי הוועדה הזאת, שחייבת להיות מוקמת על פי חוק.
איתן גינזבורג: זה אף פעם לא זמן טוב לדון בהרכב הוועדה שדנה בשכר חברי הכנסת, הטיימינג תמיד לא נראה טוב, בייחוד עכשיו, כשאנחנו בתקופת קורונה, אבל יש חובות שצריך לבצע ולא נירתע ממה שאנחנו צריכים לעשות.
איתן גינזבורג: במסגרת לימוד החומר – ואני נוהג ללמוד היטב את החומר – קראתי גם את החוק ולמדתי מה היה בעבר.
איתן גינזבורג: לא הבנתי מה ההיגיון הצרוף שעומד מאחורי העיקרון שיושב ראש הוועדה חייב להיות חבר הסגל האקדמי, וממילא, אם יש שלושה חברי סגל אקדמי הוועדה, בוחרת אחד מהם בלי שום קריטריון אחר.
איתן גינזבורג: לבחור או למנות חבר לוועדה הזאת זו משימה לא פשוטה, במובן הזה שצריך לחפש אדם שהוא גם ראוי ציבורית – הוא צריך להיות בעל מעמד ציבורי כזה או אחר – הוא צריך להיות גם בלי ניגוד עניינים, בלי קשר לכנסת, הוא לא יכול להיות חבר מפלגה כלשהי, בלי שום השתייכות פוליטית מובהקת.
איתן גינזבורג: סוגיית ניגוד העניינים היא סוגיה מאוד מאוד גדולה, בטח במקום כמו הכנסת, שעוסקת בכל תחומי החיים, בכל מגזר ובכל תחום.
איתן גינזבורג: יחד עם יושב-ראש הכנסת, אנחנו מנסים לחפש אנשים ראויים, ואני גם מזמין אתכם, אם מישהו רוצה להעלות הצעה למועמד לוועדה.
איתן גינזבורג: יחד עם זאת, מצאתי לנכון להביא תיקון לחוק ביחס לבחירת יושב-ראש הוועדה.
איתן גינזבורג: עשינו מחקר קטן אחורה; הלכנו לפרוטוקולים שקבעו את הקמת הוועדה הזו, שהוקמה על פי חוק בשנת ב-2002, עד אז לא הייתה ועדה.
איתן גינזבורג: ב-2002, כשהוגשה הצעת החוק, היא דיברה על ועדה בת חמישה חברים ללא כל ציון או התייחסות קונקרטית מי הם חברי הוועדה, התנאים שהם צריכים לעמוד בהם או מי יהיה יושב-ראש הוועדה.
איתן גינזבורג: אחרי כל הדיונים בחוק, ביום האחרון, בסוף הדיון האחרון בחוק, החליטו לצמצם את הוועדה לשלושה חברים במקום חמישה ועלתה השאלה מי יהיה יושב-ראש הוועדה מבין השלושה.
איתן גינזבורג: מישהו דיבר על שופט, מישהו דיבר על חבר כנסת לשעבר, היו כל מיני הצעות, וכהצעת פשרה, יושב-ראש הוועדה אז, חבר הכנסת יוסי כץ, הציע שזה יהיה חבר הסגל האקדמי, וכך הכניסו את הסגל האקדמי בתוך החוק, בשרירותיות כמעט.
איתן גינזבורג: לכן הבאתי את הצעת החוק היום.
איתן גינזבורג: כבר התחלתי לשמוע קולות שמדובר במחטף או במשהו מזורז.
איתן גינזבורג: חשוב לי להבהיר כבר עכשיו ומיד – לא מדובר מחטף ולא בהליך מזורז.
איתן גינזבורג: זה הליך רגיל שוועדת הכנסת מחוקקת בענייני כנסת.
איתן גינזבורג: זה התפקיד שלנו כוועדה.
איתן גינזבורג: כרגע אין לי כל כוונה לשנות את ההסדר החוקי שחל היום ביחס להרכב היושבים בוועדה בשום צורה.
איתן גינזבורג: באופן אישי, אני גם חתום על הצעת חוק של שלמה קרעי, שלא תאפשר את העלאת שכר חברי הכנסת בתקופת הקורונה, הצעת חוק שחתומים עליה, לדעתי, נציגים מכל סיעות הבית.
איתן גינזבורג: אני גם תורם, יחד עם כל חבריי מכחול לבן, כל חודש כ-20% משכרנו, כהחלטה סיעתית בתקופה הקשה הזאת וכתרומה למאמץ - - -
יצחק פינדרוס: 750 השקל של לפיד או לא?
איתן גינזבורג: 20% מהשכר.
איתן גינזבורג: 750 זה האקסטרה.
איתן גינזבורג: אני רוצה להדגיש שאני לא מבקש לשנות את תמהיל ההרכב של הוועדה, כפי שנדרש בחוק, אלא רק בביטול הדרישה השרירותית וההיסטורית, כפי שמשתקף בפרוטוקולים של הוועדה, לגבי מי שמשמש כיושב-ראש ההרכב.
איתן גינזבורג: מה שעולה לדיון היום זו רק השאלה האם יש מקום לעדכן את ההסדר ביחס לזהות יושב-ראש הוועדה, מתוך ההרכב שלא ישונה, וזה כלל שבכלל לא היה בחקיקה המקורית, כפי שאמרתי.
איתן גינזבורג: צריך להקים ועדה חדשה, שכבר שנה וחצי לא קיימת, וחשב הכנסת ממש מתריע בי כל פעם: תקימו את הוועדה, תקימו את הוועדה, כי זו ועדה שעובדת עם החשב על הרבה נושאים שונים.
איתן גינזבורג: אגב, בעיקרם הם לא שכר אלא תנאים שונים שנותנים לחברי הכנסת פה, בבית הזה, וצריך את הוועדה בשביל הדבר הזה.
איתן גינזבורג: רוב עיסוקה של הוועדה הוא על תנאי חברי הכנסת ולא על שכר חברי הכנסת.
איתן גינזבורג: לדעתי, שכר חברי הכנסת לא התעדכן כבר שנים.
איתן גינזבורג: הוא מתעדכן אוטומטית כל ינואר בגלל המדדים, אבל לא מתעסקים כמעט בשכר, מתעסקים בעיקר בתנאים של חברי הכנסת.
איתן גינזבורג: התייעצנו בדבר הזה עם אנשי הכנסת, עם הייעוץ המשפטי, עם אנשי המקצוע בוועדה עצמה.
איתן גינזבורג: בדקתי את הנושא הזה לאורך זמן, ואני מבקש לא לייחס שום מניע נסתר או פסול לבקשה הזאת, שאני מעלה היום בוועדה.
איתן גינזבורג: מכל מקום, כל החלטה שתתקבל, אני מעריך ובטוח שתתקבל לטובת העניין, לצורך הקמת הוועדה העתידית והתכלית שלה, בצורה הכי טובה ולא על בסיס שום שיקול זר או כל חשד אחר.
איתן גינזבורג: אני מקווה שהדברים יתקבלו כפי שהם.
אחמד טיבי: אני לא רואה שום בעיה בהצעה הזאת.
אחמד טיבי: אני חושב שהיושב-ראש צריך להיות כאחד משלושת החברים, בלי להגיד שהוא חייב להיות חבר בסגל האקדמי.
אחמד טיבי: אני מתאר לעצמי ששלושת החברים יהיו אנשים ראויים.
אחמד טיבי: זה יעבור דרך ועדת הכנסת?
איתן גינזבורג: כן, לפי המלצת ועדת הכנסת.
איתן גינזבורג: דרך אגב, עד עכשיו אני חושב שכל חברי הוועדה שנבחרו, בכל הוועדות, היו אנשים ראויים.
איתן גינזבורג: לא פוליטיים, לא - - -
אחמד טיבי: אתה יכול להזכיר את השמות של יושבי-ראש הוועדות?
ארבל אסטרחן: החוק הזה נכנס לתוקף בכנסת ה-16, והוועדה הראשונה קמה ב-2003.
ארבל אסטרחן: בראש הוועדה עמד פרופ' ראובן גרונאו, היו חברים בה גם עו"ד יוסי גילה ורואה חשבון דניאל דורון.
ארבל אסטרחן: הוועדה הזאת כיהנה חמש שנים, ואחרי חמש שנים נבחרה לקדנציה נוספת של חמש שנים, כך שהיא כיהנה מ-2003 עד 2013.
ארבל אסטרחן: בינואר 2014 נבחרה ועדה חדשה, פרופ' חיים לוי עמד בראשה.
ארבל אסטרחן: היו חברים בה פרופ' איבון פרידמן – כך שהיו שני חברי סגל אקדמי – ועו"ד חגי סיטון.
ארבל אסטרחן: הם כיהנו מינואר 2014 עד ינואר 2019.
אחמד טיבי: יש מישהו ממוצא ערבי?
מיכאל מלכיאלי: לא יצא.
אחמד טיבי: במקרה לא הצליחו למצוא.
איתן גינזבורג: זה הזמן להציע חברים.
אחמד טיבי: אבל לעצם הצעת החוק, אני לא רואה מניעה בהצעה הזאת.
איתן גינזבורג: בבקשה, חבר הכנסת דיין.
עוזי דיין: אני גם לא רואה מניעה לגבי היושב-ראש, אני גם לא חושב שזה עניין של אקדמאים בדיוק, אבל לעומת זאת אני רואה בעיה בזה שזה רק שלושה אנשים.
עוזי דיין: זה מתחיל עם הסיפור של איך אוספים אותם והמגוון – חבר הכנסת אחמד טיבי העלה את זה פה, אבל יכולים לעלות עוד דברים.
עוזי דיין: בקיצור, אני לא רואה סיבה שלא יהיו חמישה אנשים, ואז אפשר בתנאים הפנימיים להגיד אם מתכנסים גם עם פחות, מה זה קוורום וכו'.
עוזי דיין: אם יש שלושה, מספיק שיש שניים עם אותה השקפת עולה, שהיא דומיננטית מאוד בוועדה כזאת, בעיקר כשהיום, לדעתי האישית, חברי הכנסת מקבלים דברים שהם לא צריכים לקבל – עיתונים, למשל.
עוזי דיין: אני לא יודע מאיפה הרעיון הזה צמח בכלל.
עוזי דיין: למה לקבל עיתונים?
עוזי דיין: מי שרוצה – יקנה עיתון ויקרא אותו.
טלי פלוסקוב: היום הכול באינטרנט.
עוזי דיין: בקיצור, יהיו לה דברים לומר, בוודאי בתקופת הקורונה, אבל גם בלי.
עוזי דיין: אני מציע, אם יהיה אפשרי פה בכלל – אני לא יודע לגבי קוורום וכו' – להחליט שיהיו בה חמישה אנשים ולא שלושה.
ארבל אסטרחן: זה מחייב תיקון החוק.
מיכאל מלכיאלי: לא חייבים לקחת עיתונים.
מיכאל מלכיאלי: מי שלא רוצה, יכול לא לקבל עיתון.
בועז טופורובסקי: גם אני חושב שאין בעיה שהיושב-ראש ייבחר מבין שלושתם, הוא לאו דווקא חייב להיות חבר הסגל האקדמי.
בועז טופורובסקי: לא רק זה, באקדמיה הישראלית יש חריגות שכר בדוח השכר כל פעם, אז זו לאו דווקא דוגמה אישית כזאת גדולה.
בועז טופורובסקי: לי יש שתי שאלות שאני רוצה להבין, כדי לוודא ולשים אותן על השולחן.
בועז טופורובסקי: האחת: האם יש לכם כבר מועמד לראשות הוועדה, שאותו אתם מייעדים, ולכן אנחנו משנים את החוק?
בועז טופורובסקי: זאת אומרת, האם זה הופך להיות חוק פרסונלי?
עוזי דיין: הוועדה בוחרת בעצמה.
עוזי דיין: עוד סיבה לא טובה לשלושה.
עוזי דיין: זה כמו השאלה מי בעד שיעקב ישמור במשמרת האמצעית, אז תמיד יהיו שניים בעד.
בועז טופורובסקי: השאלה השניה: למה עכשיו?
בועז טופורובסקי: אמרת קודם, אבל אם אתה רוצה שלא יהיה שינוי בתנאי חברי הכנסת – עכשיו, בתקופת קורונה, יש כל כך הרבה דברים להתעסק אתם – אז למה אנחנו צריכים?
בועז טופורובסקי: אני באופוזיציה, אבל עכשיו נחליט על זה, זה יעלה במליאה, יהיה על זה דיון, זה יחזור לוועדה ויהיה על זה עוד דיון.
בועז טופורובסקי: זאת אומרת, למה זה מכל הדברים?
מיכאל מלכיאלי: על פי חוק חייבים להקים את הוועדה הזאת.
מיכאל מלכיאלי: היושב-ראש אומר שנקים אותה, כמו שאנחנו חייבים לעשות, אבל במקום להקים על ידי X, נעשה על ידי מישהו אחר.
בועז טופורובסקי: אמרתי שאני בעד, רק שאלתי לגבי הטיימינג והאם יש כבר מישהו אחר.
איתן גינזבורג: יש עוד מישהו שרוצה להתייחס?
איתן גינזבורג: לגבי ההערה של חבר הכנסת דיין, ביושר אומר שגם אני וגם יושב-ראש הכנסת מנסים לאתר כבר מזה זמן מועמדים ומועמדות לוועדה.
איתן גינזבורג: זה קשה, זה מאוד קשה.
איתן גינזבורג: זה קשה מכיוון שרוצים אנשים ראויים, שיהיה בהם אמון ציבורי גבוה; זה קשה כי סוגיית ניגוד העניינים היא סוגיה מאוד מאוד קשה.
איתן גינזבורג: אין אחד שאתה נוגע בו – ברמה שאתה רוצה שיהיה פה בוועדה, לא בפוליטיקה – שלא נגוע במשהו.
איתן גינזבורג: לא ברמה לא טובה, אבל זה דירקטור ויש לו עניין, לאחר יש עניינים בלשכה כזאת, זה נוגע לוועדה הזאת, זה נוגע לוועדה אחרת.
הילה שי וזאן: דירקטור לא יכול להיות חבר בוועדה?
איתן גינזבורג: יכול להיות, אבל אם הוא חבר בכמה חברות ציבוריות או פרטיות שיש להן נגיעה לכנסת, שהכנסת עוסקת בעניינן בסוגיית רגולציה או בסוגיות כאלה, אז זה קשה.
איתן גינזבורג: אגב, אחת הסיבות, חבר הכנסת דיין, שהחליטו לרדת מחמישה חברים לשלושה הוא בדיוק הקושי הזה שאנחנו נתקלים בו היום.
איתן גינזבורג: אנחנו באמת לא מצליחים למצוא אנשים שגם יהיו ברמה גבוהה, ברמה בכירה, ברמה שיהיה בהם אמון ציבורי גבוה, וגם שלא נגועים במשהו.
בועז טופורובסקי: למה שמישהו ירצה להיות חבר בוועדה הזאת?
איתן גינזבורג: זו עוד בעיה.
בועז טופורובסקי: הוא יחטוף ביקורת, לא משנה - - -
איתן גינזבורג: גם למי שאנחנו פונים, יש הרבה אנשים שמסרבים, לא רוצים, בגלל הביקורת הציבורית.
איתן גינזבורג: מה אנחנו צריכים את הסיפור הזה?
איתן גינזבורג: הנה, רק אתמול פורסמה כתבה בלי שהכתב דיבר אתנו, בלי שהוא התעניין.
איתן גינזבורג: ישר: חברי הכנסת עושים מחטף, פועלים לטובתם, עושים הקלות – דברים מצוצים מהאצבע ולא נכונים, וחבל שכך.
איתן גינזבורג: אבל אנשים מהציבור לא רוצים את הדבר הזה, לא בחרו את העולם הציבורי.
איתן גינזבורג: זה קשה.
איתן גינזבורג: זו הסיבה שאני מציע להשאיר שלושה חברים ולא חמישה, למרות שאני חושב שיש טעם בהצעה שלך.
איתן גינזבורג: הקושי למנות את הוועדה הוא קושי אובייקטיבי.
איתן גינזבורג: אין לנו מועמד, אנחנו מדברים עם כמה מועמדים.
איתן גינזבורג: פנינו ללא מעט.
איתן גינזבורג: נפגשתי עם כל מיני אנשים ועוד אין לנו שום דבר קונקרטי, אבל אנחנו עוסקים בזה, אני חייבים להגיד.
איתן גינזבורג: כך נדרשתי לדבר הזה, כי ארבל אמרה שצריך להקים את הוועדה, חשב הכנסת לא מפסיק לפנות ולשאול מה קורה עם הוועדה.
איתן גינזבורג: בועז, שאלת למה עכשיו, אז זו הסיבה למה עכשיו.
איתן גינזבורג: אפשר לא לאשר את החוק הזה, אפשר להשאיר as is.
איתן גינזבורג: אני חושב שאם כבר נוגעים בו ועוסקים בו – אני לא אוהב להשאיר דברים סתם כי הם ככה, אז זו הסיבה שהעליתי את זה.
איתן גינזבורג: נציג התנועה לאיכות השלטון נמצא בזום, הוא מבקש להתייחס.
איתן גינזבורג: סליחה על הייבוש.
תומר נאור: שלום, תודה רבה על ההזדמנות לעלות.
תומר נאור: אנחנו, בתנועה לאיכות השלטון, מלווים את הנושא הזה כבר קרוב לחמש שנים.
תומר נאור: אזכיר שבשנת 2015 הייתה זו הוועדה הציבורית שהמליצה להפסיק את מנגנון הצמדת השכר.
תומר נאור: למי שלא מכיר, בכל שנה עולה שכר חברי הכנסת ב-3% בממוצע, כי כרגע הוא מוצמד לשכר הממוצע בכנסת.
תומר נאור: באותה שנה ממליצה הוועדה לבטל את המנגנון, וועדת הכנסת דוחה את המלצות הוועדה.
תומר נאור: למה זה חשוב?
תומר נאור: משום שהוועדה הזאת אמורה להיות ועדה חיצונית עצמאית, שיודעת לבקר את הדברים.
תומר נאור: אמרת, כבוד היושב-ראש, ועדה מייעצת, אבל היא אמורה גם לתת את הזווית שמאפשרת לחברי הכנסת לבחון את הדברים בראייה כמה שיותר אובייקטיבית, כי מה שקורה כרגע הוא שיש העלאה אוטומטית וחברי הכנסת מאשרים את זה לעצמם.
תומר נאור: הביטוי "החתול שומר על השמנת" מעולם לא היה מוצלח יותר.
תומר נאור: אנחנו מכירים את הסיפור: מגיעים לחודש ינואר ומתחיל הפופוליזם – אלה מוותרים, אלה תורמים ואלה אומרים שלא רוצים וכן הלאה – כשאפשר להימנע מהעניין הזה.
תומר נאור: הסיפור של יושב-ראש הוועדה הוא שיהיה עוד איזשהו באפר, עוד איזהו רף, על מנת שאדם יוכל לשמור על העצמאות שלו.
תומר נאור: אמרת שחשבו בהתחלה על שופט, חשבו על איש אקדמיה.
תומר נאור: בסופו של דבר, כשיש יושב-ראש ועדה שסטטוטורית חייב לעמוד באיזשהו רף, תנאי סף מסוימים, אנחנו יודעים שהחוק שומר עליו מפני מינוי – ואני חלילה לא חושד בכשרים ולא מאשים אף אחד – שהוא מינוי של אנשי שלומנו, מינוי צבוע שנועד על מנת שהוועדה תהיה נוחה יותר.
תומר נאור: לא בכדי העלה את זה חבר הכנסת טופורובסקי.
תומר נאור: דווקא בנושא רגיש כזה, ולו למראית עין – אנחנו יודעים שניפגש עוד פעם בינואר ותתחיל החגיגה של למה השכר עולה וכן האלה – היינו מציעים להשאיר את החוק כמו שהוא.
תומר נאור: עולה השאלה למה בכלל צריך לשנות את הדברים; לא למה בתקופה הזו, אלא למה בכלל.
תומר נאור: אנחנו סבורים, כמי שמכירים את הנושא ומלווים אותו לא מעט שנים, שכדאי להשאיר את הוועדה כפי שהיא היום.
תומר נאור: אגב, אולי כדאי גם להקשיב להמלצות שלה בפעם הבאה שתעלה ההמלצה לבטל את המנגנון, אבל זה לנושא אחר.
תומר נאור: תודה רבה.
איתן גינזבורג: מישהו רוצה להתייחס לדברים שנאמרו?
איתן גינזבורג: אני מציע שנעבור להקראה.
איתן גינזבורג: אני לא אוהב לעשות למראית עין; אם דברים ראויים – שיישארו ראויים, אם הדברים ברי תיקון - שיתוקנו.
איתן גינזבורג: פופוליזם הולך לכל הכיוונים, אני מניח.
איתן גינזבורג: צריך לעשות דברים שהם נכונים לפי שיקול דעת, לא רק כי זה נראה טוב או לא נראה טוב.
איתן גינזבורג: זה חשוב, אבל זה לא ה-דבר ה-חשוב.
ארבל אסטרחן: צריך לומר שמעבר לענייני ניגוד העניינים שהזכרת, אומר החוק שלא ימונה לוועדה מי שהחלטות הוועדה יכולות להשפיע על שכרו או תשלומים אחרים המשולמים לו או לגמלתו, למשל, נושא משרה לשעבר, ומי שהוא חבר בהנהלה הפעילה של מפלגה.
ארבל אסטרחן: אלה ההגבלות שקיימות היום בחוק.
ארבל אסטרחן: מוצע לתקן את סעיף 52 לחוק הכנסת.
ארבל אסטרחן: סעיף 52(א) לחוק אומר היום: "הכנסת, לפי הצעת ועדת הכנסת, תמנה ועדה ציבורית שתפקידה להמליץ בדבר שכר ותשלומים אחרים לחברי הכנסת".
ארבל אסטרחן: ופה יתווסף: "ותמנה את יו"ר הוועדה הציבורית מבין חבריה".
ארבל אסטרחן: סעיף קטן (ד), שהיום אומר: "הכנסת תמנה את יו"ר הוועדה הציבורית מקרב חברי הוועדה שהם חברי סגל אקדמי" – יבוטל.
בועז טופורובסקי: היום הכנסת ממנה את יו"ר הוועדה, ואנחנו משנים את זה שהוועדה תבחר?
ארבל אסטרחן: הניסוח של (ד) לא טוב כבר היום.
ארבל אסטרחן: היום ועדת הכנסת מביאה הצעה למליאה של הרכב ויו"ר.
ארבל אסטרחן: נכון, גם את הדבר הזה אני רוצה להבהיר בנוסח.
ארבל אסטרחן: זה לא שתי בחירות.
ארבל אסטרחן: לא תהיה הגבלה שהיו"ר יהיה רק אחד שהוא איש סגל אקדמי אלא הוא יהיה אחד מחברי הוועדה, ולא מוחקים את ההוראה שאחד מחברי הוועדה יהיה בעת מינויו חבר הסגל האקדמי.
איתן גינזבורג: חברי הוועדה, מישהו רוצה להתייחס לסעיפים שהוקראו?
איתן גינזבורג: לא, אז נעבור להצבעה.
איתן גינזבורג: מי בעד תיקון סעיף 52 בקריאה ראשונה?
איתן גינזבורג: בעד - רוב.
איתן גינזבורג: חבר הכנסת טופורובסקי לא משתתף בהצבעה, אבל רשמנו את תמיכתך.
איתן גינזבורג: גם אחמד טיבי אמר שהוא תומך, אבל היה צריך ללכת לוועדה אחרת.
איתן גינזבורג: אישרנו את הצעת החוק והיא תעלה לדיון במליאה בקריאה ראשונה ביום רביעי.
ארבל אסטרחן: מינימום ביום רביעי, יש חובת הנחה של יומיים.
ארבל אסטרחן: אדאג שיונח היום.
איתן גינזבורג: אני מודה לחברים על ההשתתפות הערה ונועל את הישיבה.
איתן גינזבורג: צהריים טובים, חברי הכנסת.
איתן גינזבורג: היום יום שלישי, ד' בתשרי התשפ"א, 22 בספטמבר 2020.
איתן גינזבורג: יש בפנינו מספר נושאים במסגרת סיום מושב וניקוי השולחן, כפי שהגדיר את זה יושב-ראש הכנסת; מספר נושאים שעלו הן מהממשלה והן מוועדות הכנסת השונות בבקשה לסיים חקיקה ככל הניתן ולהקדים דיונים ליומיים הקרובים בטרם נצא לפגרה.
איתן גינזבורג: יש בפניכם את סדר היום, אז נעבור על הבקשות, ראשון ראשון, אחרון אחרון.
איתן גינזבורג: נתחיל עם בקשתו של יושב-ראש ועדת החוקה, חוק ומשפט להקדמת הדיון בהצעת חוק ההוצאה לפועל, לפני הקריאה השנייה והשלישית.
: שנה טובה, גמר חתימה טובה לכולם.
: הצעת החוק מדברת על הקלות משמעותיות מאוד בכל נושא ההוצאה לפועל, דחיית זמנים, כדי שאנשים לא יגיעו לחדלות פירעון ולאחר מכן יפסידו שני הצדדים.
: זו הצעת חוק חשובה מאוד.
: יש בה גם כמה אלמנטים שיישארו גם קבועים.
: היטבנו בהרבה דברים, הוספנו דברים נוספים, גם משכנתאות, גם דברים מהסוג הזה.